ইম্ফাল, দিসেম্বর ০২: নোংদোল মমিকোল বেন্নারগী প্রোদাক্সন অমা ওইরিবা সমির থিংবাইজমনা পুথোক্লগা বিশ্বামিত্রনা দিরেক্সন পীবা অইবী রেবিকা ওক্রমগী মীতৈলোলগী অতেনবা ফিল্ম ‘ঈৱাই’ (দি রিপ্পল) না গ্লোবেল ইন্দিপেন্দেন্ট ফিল্ম ফেষ্টিবেল ওফ ইন্দিয়াগীদমক মমাঙ থাগী ৩০দা কোলকতাগী সোল্ট লেক্তা লৈবা রবিন্দ্র ওকাকুরা ভবনদা পাঙথোকখিবা ফেষ্টিবেল অসিগী এৱার্দ সেরেমোনিদা অহুমশুবা বেষ্ট দিরেক্সন অমদি বেষ্ট এক্ট্রেসকী মনা ফংলক্লে হায়রি।
 এৱার্দ অনী অসি ফংলকপদা নত্তনা ফিল্ম অসি থা অসিগী ১৫দগী ২২ ফাওবা কোলকাতাদা পাঙথোক্কদৌরিবা ২৮ শুবা কোলকাতা ইন্টারনেসনেল ফিল্ম ফেষ্টিবেল (কিফ) কী নন কম্পিটিসন সেক্সন-শোর্ট এন্দ ডকুমেন্টরি পেনোরমাদসু স্ক্রিনিং তৌনবগীদমক্তসু খল্লক্লে হায়রি।  অদুগা মসিগী মথক্তা থা অসিগী ১২ অমসুং ১৩দা নাগালেন্দগী দিমাপুরনা লৈবা নাইথু রিজোর্টতা পাঙথোক্কদবা নোর্থ ইষ্ট ইন্দিয়া ইন্টারনেসনেল ফিল্ম ফেষ্টিবেল (নিফ), ২০২২ দসু শরুক য়াগনি হায়রি।
 পনবা য়াবদি, মীতৈলোলগী অতেনবা ফিল্ম (ঈরাই) অসি মমাঙথক্তা ফেষ্টিভস ফিল্ম ফেষ্টিবেল, কনাদাদসু বেষ্ট ফিল্মগী এৱার্দ ফংলকখিবগা লোয়ননা ১১ শুবা দিল্লী শোর্ট ইন্টারনেসনেল ফিল্ম ফেষ্টিবেল, ২০২২ দসু ওনারেবল জুরি এৱার্দ পীরকখ্রবনি হায়রি।  মীতৈলোলগী ফিল্ম অসিনা হৌজিক ফাওবদা মালেমগী থাক্তা পাঙথোকপা ইন্টারনেসনেল ফিল্ম ফেষ্টিবেল ১৬তা শরুক য়াখিবনী মনুংদা ফাইনেলিষ্ট ওইবা ঙম্বা য়াওখিবদা নত্তনা ওফিসেল সিলেক্সন কয়াসু ফংলকখ্রবনি।
 ফিল্ম অসিগী সিনেমাটোগ্রাফারদা রোমেন, এদিটরদা মোহেন্দ্রে, মিউজিক দিরেক্সনদা মাইকেল ঙাঙোমনি অদুগা মেক-আপতা গোজেন, লাইট দিরেক্টরদা ব্রোজেন অদুগা মশক নাইবা ফিল্ম অসিদা রোল লৌখিবা এক্টরশিংগী মনুংদা তোন্থোই, রাসি, সুনিতি, হেনরি, হোমেশোরি, ঙান্থোইনচিংবা য়াওরি।  মখা তানসু এৱার্দ কয়া ফংলকখিগনি হায়বগী থাজবা লৈরিবা ফিল্ম অসিগী প্রদ্যুসার সমির থিংবাইজমগী মায়কৈদগী ফিল্ম অসিবু পুথোরকপদা থৌদাং লৌবীখিবা অমসুং মতেং পাংবীখিবা পূম্নমকপুসু থাগৎপা ফোঙদোরক্লি।
 সোর্স: হুইয়েন লানপাউ। 